Ehdotus NEUVOSTON PÄÄTÖS Euroopan yhteisön ja Sveitsin valaliiton välisellä maataloustuotteiden kauppaa koskevalla sopimuksella perustetussa maatalouden sekakomiteassa esitettävästä Euroopan unionin kannasta kyseisen komitean päätöksen N:o 2/2003 muuttamiseen /* COM/2014/034 final */





PERUSTELUT 1. EHDOTUKSEN TAUSTA Euroopan yhteisön ja Sveitsin valaliiton välinen maataloustuotteiden kauppaa koskeva sopimus, jäljempänä ’maataloussopimus’, tuli voimaan 1. kesäkuuta 2002. Sopimuspuolet hyväksyivät vuonna 2011 liitteen 12, joka koskee maataloustuotteiden ja elintarvikkeiden alkuperänimitysten ja maantieteellisten merkintöjen suojaa. Maataloussopimuksen liitteessä 12 olevan 15 artiklan 6 kohdan mukaan SAN/SMM-työryhmä avustaa maatalouden sekakomiteaa, jäljempänä ’komitea’, tämän pyynnöstä. Työryhmät on perustettu ja niiden tehtävät hyväksytty komitean päätöksellä N:o 2/2003. Maataloussopimuksen liitteen 12 hyväksymisen vuoksi on syytä muuttaa komitean päätöstä N:o 2/2003, erityisesti sopimuksen perustaa ja työryhmän tehtäviä SAN/SMM-työryhmän osalta. 2. KUULEMISTEN JA VAIKUTUSTENARVIOINTIEN TULOKSET Ehdotuksen tavoitteena on komitean päätöksen N:o 2/2003 yksinkertainen muutos, joka koskee erityisesti sopimuksen perustaa ja työryhmän tehtäviä SAN/SMM-työryhmän osalta. Sekakomitean päätöksen teksti on laadittu yhteistyössä Sveitsin viranomaisten kanssa. Vaikutustenarviointia ei ole tehty. 3. EHDOTUKSEN OIKEUDELLINEN SISÄLTÖ Ehdotus perustuu Euroopan unionin toiminnasta tehtyyn sopimukseen ja erityisesti sen 207 artiklan 4 kohtaan yhdessä sen 218 artiklan 9 kohdan kanssa. 2014/0015 (NLE) Ehdotus NEUVOSTON PÄÄTÖS Euroopan yhteisön ja Sveitsin valaliiton välisellä maataloustuotteiden kauppaa koskevalla sopimuksella perustetussa maatalouden sekakomiteassa esitettävästä Euroopan unionin kannasta kyseisen komitean päätöksen N:o 2/2003 muuttamiseen EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 4 kohdan yhdessä sen 218 artiklan 9 kohdan kanssa, ottaa huomioon Euroopan komission ehdotuksen, sekä katsoo seuraavaa: (1) Euroopan yhteisön ja Sveitsin valaliiton välinen maataloustuotteiden kauppaa koskeva sopimus[1], jäljempänä ’maataloussopimus’, tuli voimaan 1 päivänä kesäkuuta 2002. (2) Maataloussopimuksen 6 artiklalla perustetaan maatalouden sekakomitea, jäljempänä ’komitea’, joka vastaa sopimuksen hallinnoinnista ja sen moitteettomasta täytäntöönpanosta. (3) Maataloussopimuksen 6 artiklan 4 ja 7 kohdan mukaisesti komitea vahvisti 21 päivänä lokakuuta 2003 työjärjestyksensä[2] ja perusti sopimuksen liitteiden hallinnointia varten tarvittavat työryhmät[3]. (4) Sekakomitean päätöksellä N:o 2/2003 perustettiin useita työryhmiä ja hyväksyttiin niiden tehtävät. Yksi näistä on SAN/SMM-työryhmä. Mainitun päätöksen liitteen mukaisesti SAN/SMM-työryhmän keskeisenä tehtävänä oli tutkia suojattujen alkuperänimitysten ja maantieteellisten merkintöjen yhteistä suojaa. (5) Vuonna 2011 Euroopan unioni ja Sveitsin valaliitto tekivät alkuperänimitysten ja maantieteellisten merkintöjen suojasta sopimuksen[4], jolla muutetaan maataloussopimusta lisäämällä siihen uusi liite 12 maataloustuotteiden ja elintarvikkeiden alkuperänimitysten ja maantieteellisten merkintöjen suojasta. (6) Kahdenvälinen SAN/SMM-työryhmä kokoontui tutkimaan sekakomitean päätöksen N:o 2/2003 muuttamista työryhmän tehtävien osalta, jotta maataloussopimuksen muutos voitaisiin ottaa huomioon. (7) Tämän vuoksi työryhmien perustamisesta ja niiden tehtävien hyväksymisestä tehtyä sekakomitean päätöstä N:o 2/2003 olisi muutettava, ON HYVÄKSYNYT TÄMÄN PÄÄTÖKSEN: 1 artikla Euroopan unionin kanta Euroopan yhteisön ja Sveitsin valaliiton välisen maataloustuotteiden kauppaa koskevan sopimuksen 6 artiklalla perustetussa maatalouden sekakomiteassa perustuu tämän päätöksen liitteenä olevaan maatalouden sekakomitean päätösluonnokseen. Unionin edustajat maatalouden sekakomiteassa voivat sopia päätösluonnokseen tehtävistä vähäisistä muutoksista ilman uutta neuvoston päätöstä. 2 artikla Maatalouden sekakomitean päätös julkaistaan Euroopan unionin virallisessa lehdessä. 3 artikla Tämä päätös tulee voimaan päivänä, jona se julkaistaan Euroopan unionin virallisessa lehdessä. Tehty Brysselissä Neuvoston puolesta Puheenjohtaja [1] EYVL L 114, 30.4.2002, s. 132. [2] Neuvoston 21 päivänä heinäkuuta 2003 hyväksymä yhteinen kanta. Sekakomitean päätös N:o 1/2003, tehty 21 päivänä lokakuuta 2003, sekakomitean työjärjestyksen hyväksymisestä (EUVL L 303, 21.11.2003, s. 24). [3] Neuvoston 21 päivänä heinäkuuta 2003 hyväksymä yhteinen kanta. Sekakomitean päätös N:o 2/2003, tehty 21 päivänä lokakuuta 2003, työryhmien perustamisesta ja niiden tehtävien hyväksymisestä (EUVL L 303, 21.11.2003, s. 27). [4] EUVL L 297, 16.11.2011, s. 3. LIITE LUONNOS MAATALOUDEN SEKAKOMITEAN PÄÄTÖS N:o 2/2014 annettu ...., maatalouden sekakomitean päätöksen N:o 2/2003 muuttamisesta MAATALOUDEN SEKAKOMITEA, joka ottaa huomioon Euroopan yhteisön ja Sveitsin valaliiton välisen maataloustuotteiden kauppaa koskevan sopimuksen ja erityisesti sen 6 artiklan 7 kohdan, sekä katsoo seuraavaa: (1) Euroopan yhteisön ja Sveitsin valaliiton välinen maataloustuotteiden kauppaa koskeva sopimus, jäljempänä ’maataloussopimus’, tuli voimaan 1 päivänä kesäkuuta 2002. (2) Maataloussopimuksen liite 12 koskee maataloustuotteiden ja elintarvikkeiden alkuperänimitysten ja maantieteellisten merkintöjen suojaa. (3) Maataloussopimuksen liitteessä 12 olevan 15 artiklan 6 kohdan mukaan SAN/SMM-työryhmä avustaa maatalouden sekakomiteaa, jäljempänä ’komitea’, tämän pyynnöstä. (4) Työryhmät on perustettu ja niiden tehtävät hyväksytty komitean päätöksellä N:o 2/2003. (5) Koska 1 päivänä joulukuuta 2011 hyväksyttiin maataloustuotteiden ja elintarvikkeiden alkuperänimitysten ja maantieteellisten merkintöjen suojaa koskeva sopimus, jolla maataloussopimukseen lisätään liite 12, on syytä muuttaa komitean päätöstä N:o 2/2003, erityisesti sopimuksen perustaa ja työryhmän tehtäviä SAN/SMM-työryhmän osalta, ON PÄÄTTÄNYT SEURAAVAA: 1 artikla Muutetaan työryhmien perustamisesta ja niiden tehtävien hyväksymisestä 21 päivänä lokakuuta 2003 tehdyn maatalouden sekakomitean päätöksen N:o 2/2003 liite SAN/SMM-työryhmän osalta seuraavasti: 1) Korvataan kohta ”SAN- ja SMM-työryhmä” seuraavasti: ”SAN- ja SMM-työryhmä Sopimuksen perusta (liite 12) Maataloustuotteiden ja elintarvikkeiden alkuperänimitysten ja maantieteellisten merkintöjen suojaa koskevassa liitteessä 12 olevan 15 artiklan 6 kohta. Työryhmän tehtävät 15 artiklan mukaisesti 1. Tarkastella kaikkia liitteeseen 12 ja sen täytäntöönpanoon liittyviä kysymyksiä. 2. Tarkastella säännöllisin väliajoin sopimuspuolten omien lakien ja asetusten kehitystä liitteen 12 soveltamisalaan kuuluvilla aloilla. 3. Laatia erityisesti liitteessä 12 olevien lisäysten mukauttamista ja ajan tasalle saattamista koskevia ehdotuksia, jotka työryhmä antaa komitean käsiteltäviksi.” 2 artikla Tämä päätös tulee voimaan … 2013. Tehty… Maatalouden sekakomitean puolesta Euroopan unionin valtuuskunnan johtaja || Puheenjohtaja ja Sveitsin valtuuskunnan johtaja || Komitean sihteeri Susana MARAZUELA-AZPIROZ || Jacques CHAVAZ || Ioannis VIRVILIS